Emakhuwa

Orattela nlaka

A produção deste livro tornou-se possível graças ao apoio do povo Americano através da Agência dos Estados Unidos para o Desenvolvimento Internacional (USAID). O conteúdo desta publicação é da total responsabilidade do Ministério da Educação e Desenvolvimento Humano da República de Moçambique.

FICHA TÉCNICA
Título:
Orattela nlaka
Língua:
Emakhuwa
Coordenação Editorial - MINEDH:
Telésfero de Jesus e Vicente Bisque
Vamos Ler!:
Samima Patel, Abdala Machude, Amélia Bazima e Dilson Buque
Autores:
Neves Jacinto Anselmo, Júlio Bernardo, Lucas Bonga, Eduardo Napualo,
Elmano Mucopo, Ana Jahamo e Saraiva A Aibo
Assessoria Linguística e metodológica:
Carlos Manuel e Maurício Bernardo
Ilustração:
Orlando Chissano
Maquetização:
Walter Sambo
Capa:
Orlando Chissano e Walter Sambo
Impressão:
???????
Tiragem:
???????
N.º do registo:
???????
Financiado por USAID
República de Moçambique

Wananara oxikola, onooveliwa.
Waveliwa, sinookhupiwa ikokhola.
Miteko iya sinvariwa nooworowa.
Wala mahiku makina wananararu.
Akhaani anivela ni mivelo sa owaani.
Awo yavelela, anoottikihera owaani.
Anihokoloxa nakhala nooworowa.
Yakhala mahiku oosoma, nnaari.
Okhala wiira anivelela sa oxikola.

Vaxikola nave annimela malaxi.
Yamela anoolimiwa ni anaxikola.
Anaxikola aalupale ti anlima saana.
Anirumeela ihipa soorakama nvini.
Awo anilima ni epaasopa yinceene.
Anaxikola yalima vo vannireera.
Hata ale anvira, annaasivela oweha.
Siiso axiitthu khanoona vookhala.

Vaxikola sookhala imatta sikhaani.
Mmo anaxikola ahaala ipyo saya.
Ahaala ikhutte wala namuruwa.
Namuruwa ni ikhutte sihiima.
Anaxikola aarumiwa orukula soolya.
Noorukula, ahaapeya nooworowa.
Awo ahoolya ootteliwa murima.
Aatthapela olima waya vamosa.

Anaxikola yaamala olya ikhutte.
Masi vapuwani vaananara vanceene.
Awo yaahirowa ovela vapuwani.
Avelakaru, aakhupa ikokhola.
Ikokhola saari makutuphe a ekhutte.
Yaahikhala tho matthuwa ni ikhuni.
Yaahikumiha seyiyo khuthokorerya
wiira avarele nihiku nikina na niira.

Noomaliha ovela, anirowa owaani.
Yaphiya owaani anookattha ni orapa.
Yarapa anoolya ni anoomumula.
Amumulaka, anoovaanela ni akina.
Anivaanela ni ale anikhalanaaya.
Awo anaaleela sa niira naari oxikola.
Apaapa waasivela wiiwa sa oxikola.
Nave amaama annixukhurela vanci.

Makaaripi aya amiravo yaahikhuma.
Awo yaaron’we ophareya othweela.
Weyiwo yaahitthekula ni akhwaaya.
Yaahiweha myoota sa mphareya.
Yaahiwoona atthu anceene yaarapa.
Awo yaari ooneeneva ni oomaala.
Amiravo ahoona ikokhola ophareya.
Awosa aatthikela owaani ooxanka.

Amiravo aaphiya ankhalaaya.
Noophiya, aahimya sa ophareya.
Awo yaaleela axipaapa aya.
Axipaapa aya yaahiiwa ni khiira:
-Kinoorowa waaleela akhulupale.
Ni nyuwo mwahimye oxikola.
Mwaaleeleke apurusoori anyu.
Kimphavela wiira nrowe nakwese.

Apaapa aya amiravo arowa ohimya.
Ni amiravo ahaaleela apurusoori.
Apurusoori aalakela orowa okwesa.
Awo ahaathanla anaxikola aalupale.
Anaxikola awo aaleyihana orowa.
Aalikaniha ikaruma sa okweserya.
Apurusoori yaahaahoola anaxikola.
Anaxikola yaari athiyana ni alopwana.

Apaapa yaahaakhuliwa vooreera.
Sekeretaariyu ohaavekela amiravo.
Amiravo arowa okwesa ophareya.
Awo yaatakaahen’ye ni anaxikola.
Yaahikwesa saaneene ni vooreera.
Yaahikhumiha mattonka ootheene.
Hata ikafulu saahivenxiwa mphareya.

Nookwesiwa, ophareya waahireera.
Amiravo akina yaahikuxa mattonka.
Akina yaahithipela ikokhola sikina.
Yaahipaka ikaruma sooreera saana,
ntoko mikukutta, attontto ni sikina.
Siiso ophareya khawunkha.
Amiravo aaphwanya yoothweeliha.
Ni yaahikhapelela ephareya.

Namurunku atthu yaahirowa okatta.
Noophiya, ahoona ephareya oreera.
Khiwaareere waasivela ophareya.
Atthu yaawurya isuumo saya saana.
Anamwane yanirupaathi vathi.
Akunya yaanipaka ilatarato saya.
Aakhala nave yaarwa ni myoota.
Awo yaanitthapela muteko ole.

Anakhavoko yaahivenya opahari.
Awo yaahiruuha ihopa sikithi.
Yaarunhale waathumiherya atthu.
Atthu yaathuma ihopa, khiyaaxuwa.
okhala wiira wunkha waahivukuwa.
Ale anitthatta mmafukhe yaahirwa.
Awo yaatthatta ootteeliwa murima.
Otthatta oreera ni ovaha ihopa.

Empa ya ihopa yooreerihiwa nsana.
Vano eyo eri nipuro nooreera.
Khasinrowa olya itthu soohapala.
Ohiya iyo, sookhala sa mutakhwani.
Inama sinninivaha itthu sooreera:
Inyaka, enama, nrapala ni sikina.
Sookhala sinvaha tho mayino.
Tivo nikhapeleke saana seyiyo.

Ti avi manaana a okhapelela inama?
-Ohiiva ikhaani ni ohipaha etakhwa
okhala wiira inama sinkhala mmo.
Napaha etakhwa, inama sinookhwa.
-Ohixaya mapuro anikhottihiwa.
Mmo inama sinookhapeleliya saana.
Hata ipuuru sa inuni nihaalule.
Ipuuru impa sa inuni. Naalula nihiiva.

Nihaana othokorerya saana itthu.
Okhuma itthu sa owaani ni oxikola:
Inama, ipalame, mikukutta, soowara;
Soolya, ikateerunu, ilaapi, iparatho;
Miro, iphareya, impa ni itakhwa.
Nihaana okhalihana miteko sahu.
Waathotola ni waattittimiha atthu.
Niira siiso nnoorowa opuha meelo.